Broj: 711-I-494-P-344-18/19-04-11

Zagreb, 1. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Marina Mandarića, gradonačelnika Grada Đakova i dužnosnika Antuna Galića, zamjenika gradonačelnika Grada Đakova**, na 40. sjednici, održanoj dana 1. ožujka 2019.g. donosi sljedeću

**ODLUKU**

**Postupak za odlučivanje o sukobu interesa protiv dužnosnika Marina Mandarića, gradonačelnika Grada Đakova i dužnosnika Antuna Galića, zamjenika gradonačelnika Grada Đakova, neće se pokrenuti, s obzirom da navodi iz zaprimljene prijave u odnosu na nepristojno ponašanje dužnosnika prema podnositelju i njegovo ostvarivanje prava na novčanu potporu od Grada Đakova ne upućuju na moguću povredu odredbi ZSSI-a.**

Obrazloženje

Člankom 3. stavkom 1. podstavkom 43. propisano da su gradonačelnici, općinski načelnici i njihovi zamjenici dužnosnici u smislu odredbi navedenog Zakona. Stoga su i Marin Mandarić, povodom obnašanja dužnosti gradonačelnika Grada Đakova i dužnosnik Antun Galić, povodom obnašanja dužnosti zamjenika gradonačelnika Grada Đakova, obvezni postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Sukladno članku 39. stavku 4. ZSSI-a podnositelju prijave jamči se zaštita anonimnosti.

Povjerenstvo je 1. studenog 2018.g. zaprimilo neanonimnu prijavu mogućeg sukoba interesa podnesenu protiv dužnosnika Marina Mandarića, gradonačelnika Grada Đakova i dužnosnika Antuna Galića, zamjenika gradonačelnika Grada Đakova, u kojoj se navodi kako su se prijavljeni dužnosnici nepristojno ponašali prema podnositelju prijave.

S obzirom da je zaprimljena prijava bila neodređena u dijelu u kojem se opisuje postupanje prijavljenih dužnosnika te nije naveden kontekst njihovog postupanja podnositelj je dopisom od 2. siječnja 2019.g. pozvan da predmetnu prijavu dopuni u smislu da specificira kojim radnjama/propustima su prijavljeni dužnosnici počinili povredu odredbi ZSSI-a.

Podnositelj je 2. siječnja 2019.g. dostavio dopunu u kojoj se navodi kako ne raspolaže dokumentacijom i ponavlja kako se žali na rad prijavljenih dužnosnika, ne navodeći druge predmetne okolnosti.

Podnositelj se potom usmeno obratio Povjerenstvu dana 4. siječnja 2019.g. kojom prilikom je rekao kako se žali na rad prijavljenih dužnosnika u odnosu na zahtjev za isplatu novčane pomoći koji je podnio Gradu Đakovo, a koji je odbijen.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 7. ZSSI-a propisana su zabranjena djelovanja dužnosnika. Podstavkom c) istog članka ZSSI-a propisano je da je dužnosnicima zabranjeno zloupotrijebiti posebna prava dužnosnika koja proizlaze ili su potrebna za obavljanje dužnosti.

Povjerenstvo povodom zaprimljene prijave i dostavljene dopune prijave nije steklo saznanja iz kojih bi proizlazilo da je u postupanju dužnosnika Marina Mandarića i Antuna Galića u predmetnom slučaju došlo do moguće povrede odredbi ZSSI-a.

Naime, ostvarivanje prava na novčanu naknadu od jedinica lokalne samouprave nije u nadležnosti Povjerenstva, već podnositelj u predmetnom slučaju može koristiti mogućnost pravnih lijekova protiv odluke Grada Đakova kojom se odlučuje o nekom njegovom pravu. Druge okolnosti, osim činjenice da mu je zahtjev za ostvarivanje prava na novčanu naknadu odbijen, podnositelj nije naveo.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Marin Mandarić, elektroničkom dostavom
2. Dužnosnik Antun Galić, elektroničkom dostavom
3. Objava na internetskoj stranici Povjerenstva
4. Pismohrana